直院盧蒲江爲余作壽木怪石
作者：釋居簡
朝代：宋

paragraphs: 草枯藍田山，飲羽誤入神。
歸來落清夢，起冩贋虎真。
槎牙虎邊樹，霜虬蛻脩鱗。
鄉來一寸根，今者千歲苓。
凍雪壓不低，華風吹不春。
落子大蔽牛，婁起厦屋傾。
日月弗知老，保此堅與貞。
年年姚家黄，角逐魏紫榮。
十里春風香，走殺陌上人。
夭妍極遠到，不得一月程。
居然事顔色，只與朝菌盟。
安知有耆艾，落落仍亭亭。